ข้อบังคับมหาวิทยาลัยเทคโนโลยีราชมงคลพระนครว่าด้วยการใช้ครุยวิทยฐานะ เข็มวิทยฐานะและครุยประจำตำแหน่ง พ.ศ. 2549

ข้อบังคับมหาวิทยาลัยเทคโนโลยีราชมงคลพระนคร
ข้อบังคับมหาวิทยาลัยเทคโนโลยีราชมงคลพระนคร
ว่าด้วยการใช้ครุยวิทยฐานะ เข็มวิทยฐานะและครุยประจำตำแหน่ง
พ.ศ. ๒๕๔๙[๑]
 

โดยที่เป็นการสมควรกำหนดหลักเกณฑ์และเงื่อนไขเกี่ยวกับการใช้ครุยวิทยฐานะ
เข็มวิทยฐานะและครุยประจำตำแหน่ง

อาศัยอำนาจตามความในมาตรา
๑๗ (๒) และมาตรา ๕๙ วรรคสาม แห่งพระราชบัญญัติมหาวิทยาลัยเทคโนโลยีราชมงคล พ.ศ. ๒๕๔๘
และโดยมติสภามหาวิทยาลัยเทคโนโลยีราชมงคลพระนคร ในการประชุมครั้งที่ ๔/๒๕๔๙ เมื่อวันที่
๒๔ เมษายน ๒๕๔๙ จึงออกข้อบังคับไว้ ดังต่อไปนี้

ข้อ
๑ ข้อบังคับนี้เรียกว่า ข้อบังคับมหาวิทยาลัยเทคโนโลยีราชมงคลพระนคร
ว่าด้วยการใช้ครุยวิทยฐานะ เข็มวิทยฐานะและครุยประจำตำแหน่ง พ.ศ. ๒๕๔๙

ข้อ
๒ ข้อบังคับนี้ให้ใช้บังคับตั้งแต่วันถัดจากวันประกาศเป็นต้นไป

ข้อ
๓ ผู้ที่สำเร็จการศึกษาระดับปริญญาจากมหาวิทยาลัยเทคโนโลยีราชมงคลพระนคร
มีสิทธิใช้ครุยวิทยฐานะและประดับเข็มวิทยฐานะ

ข้อ
๔ ให้ผู้มีสิทธิใช้ครุยประจำตำแหน่งของมหาวิทยาลัยเทคโนโลยีราชมงคลพระนคร
สวมครุยประจำตำแหน่งทับเครื่องแบบหรือเครื่องแต่งกายที่สุภาพได้ในงานพิธีที่มหาวิทยาลัยกำหนด

ข้อ
๕ ให้ผู้มีสิทธิใช้ครุยวิทยฐานะของมหาวิทยาลัยเทคโนโลยีราชมงคลพระนคร
สวมครุยวิทยฐานะทับเครื่องแบบ
หรือเครื่องแต่งกายที่สุภาพได้ในงานพิธีที่มหาวิทยาลัยกำหนด หรืองานพิธีอื่นใดที่มีหมายกำหนดการให้สวมครุยวิทยฐานะ

ข้อ
๖ ให้ผู้มีสิทธิประดับเข็มวิทยฐานะของมหาวิทยาลัยเทคโนโลยีราชมงคลพระนคร
ประดับเข็มวิทยฐานะได้ในโอกาสอันควร ดังนี้
(๑)
ผู้ซึ่งแต่งเครื่องแบบนักศึกษา หรือแต่งกายสุภาพ ให้ประดับเข็มวิทยฐานะที่กระเป๋าอกเสื้อ
หรือกึ่งกลางอกเสื้อด้านซ้าย
(๒)
ผู้ซึ่งแต่งเครื่องแบบ ให้ประดับเข็มวิทยฐานะที่กระเป๋าอกเสื้อหรือกึ่งกลางอกเสื้อด้านขวา

ข้อ
๗ กรณีผู้มีสิทธิประดับเข็มวิทยฐานะประพฤติชั่ว
ทำให้เป็นที่เสื่อมเสียเกียรติศักดิ์
มหาวิทยาลัยเทคโนโลยีราชมงคลพระนครมีอำนาจห้ามผู้นั้นประดับเข็มวิทยฐานะได้

ข้อ
๘ ให้อธิการบดีมหาวิทยาลัยเทคโนโลยีราชมงคลพระนครรักษาการตามข้อบังคับนี้


ประกาศ ณ วันที่ ๑๘
พฤษภาคม พ.ศ. ๒๕๔๙
กษมา วรวรรณ ณ อยุธยา
ปลัดกระทรวงศึกษาธิการ
นายกสภามหาวิทยาลัยเทคโนโลยีราชมงคลพระนคร

















มณฑิตา/ผู้จัดทำ
๑๕ กุมภาพันธ์ ๒๕๕๔
วิภา/ตรวจ
๑๓ มิถุนายน ๒๕๕๔

















































[๑]
ราชกิจจานุเบกษา เล่ม ๑๒๓/ตอนที่ ๘๗ ง/หน้า ๙/๓๑ สิงหาคม ๒๕๔๙